“โศภชา” ยัน GUNKUL เดินหน้าไร้ปัญหา จับตาสิ้นปีขายไฟเพิ่ม 60MW
"โศภชา" ยืนยัน GUNKUL เดินหน้าไร้ปัญหา จับตาสิ้นปี 60 โครงการโรงไฟฟ้าพลังงานลมขายไฟเพิ่ม 60MW คงเป้ากำไรโต 20%
27 ก.ค. 2560

ผู้สื่อข่าวรายงานว่า จากกรณีที่ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ปรับตัวลดลงอย่างต่อเนื่อง นับตั้งแต่ราคาหุ้นอยู่ที่ระดับ 4.72 บาท เมื่อวันที่ 28 เม.ย.60 โดยล่าสุดราคาหุ้น GUNKUL ปิดตลาดเช้านี้ (27 ก.ค.) อยู่ที่ 3.82 บาท ลบ 0.02 บาท หรือ 0.52% ด้วยมูลค่าซื้อขาย 23.04 ล้านบาท
ล่าสุด น.ส.โศภชา ดำรงปิยวุฒิ์ ประธานกรรมการบริหาร GUNKUL เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า บริษัทยังคงตั้งเป้ากำไรปีนี้เติบโตไม่ต่ำกว่า 20% จากปีที่แล้ว โดยปัจจุบันบริษัทอยู่ระหว่างดำเนินการก่อสร้างโรงไฟฟ้าพลังงานลม ซึ่งบริษัทได้ทยอยติดตั้งกังหนลมอย่างต่อเนื่อง คาดว่าจะสามารถจ่ายไฟฟ้าเข้าระบบเชิงพาณิชย์ในช่วงสิ้นปีนี้ถึงต้นปีหน้า 60 MW และอีก 50 MW ในกลางปีหน้า
สำหรับโครงการโรงไฟฟ้าโซลาร์ฟาร์มในญี่ปุ่น 2 โครงการ จาก 4 โครงการ โดยโครงการโรงไฟฟ้าพลังงานแสงอาทิตย์ Sendai บริษัทได้ติดตั้งแผงโซลาร์ไปแล้วประมาณ 13 MW จาก 40 MW ส่วนโครงการโรงไฟฟ้าพลังงานแสงอาทิตย์คิมิตสึบริษัทได้ติดตั้งไปแล้วประมาณ 8 MW จาก 40 MW ส่วนอีก 2 โครงการที่เหลือกำลังการผลิต 70 MW และ 90 MW บริษัทวางแผนที่จะจ่ายไฟฟ้าเข้าระบบในช่วงปี 2564 โดยคาดว่าจะสามารถปิดโปรเจคไฟแนนซ์ของโครงการดังกล่าวได้ภายในปี 61
“มองว่าการดำเนินงานโครงการต่างๆ ยังคงเป็นไปตามแผนที่บริษัทวางไว้ ไม่มีอุปสรรคหรือติดขัดแต่ประการใด ขณะเดียวกันยังคาดว่า ยอดขายครึ่งปีแรกและครึ่งปีหลังยังคงมีแนวโน้มเติบโตได้ดีกว่าปีก่อน ทั้งนี้โครงการส่วนใหญ่จำเป็นต้องกู้เงินจากธนาคารอยู่แล้ว แต่ในเรื่องส่วนเงินลงทุนสำหรับโครงการในประเทศบริษัทจะใส่เงินทุนประมาณ 25% ซึ่งโครงการลม 2 โครงการบริษัทดำเนินการเรียบร้อยแล้ว 
ส่วนโครงการในญี่ปุ่นบริษัทใส่เงินทุน 15% ของมูลค่าโครงการซึ่งทั้ง 2 โครงการก็ดำเนินการเรียบร้อยแล้วเช่นกัน ขณะที่อีก 2 โครงการบริษัทได้ซื้อที่ดิน ซึ่งบริษัทได้ดำเนินการใส่เงินทุนไปแล้วเกือบ 10% และจะทยอยเพิ่มเติมตามความเหมาะสมและความคืบหน้าของโครงการ ซึ่งเหลือระยะเวลาอีก 4 ปีจึงมองว่ายังไม่มีเรื่องน่ากังวลใดๆ” น.ส.โศภชา กล่าว 
สำหรับกรณีการแปลงสิทธิบริษัท กันกุลเอ็นจิเนียริ่ง จำกัด (มหาชน) ครั้งที่ 1 หรือ GUNKUL-W ซึ่งใกล้จะครบกำหนดการแปลงสิทธิแล้วและมีแนวโน้มว่าการระดมทุนดังกล่าวจะได้รับเงินไม่ถึงเป้าหมายที่ตั้งไว้ที่ 2 พันล้านบาทนั้น บริษัทมองว่าไม่ได้มีผลกระทบโครงการของบริษัท เนื่องจากบริษัททำเรทติ้งซึ่งได้รับ “BBB” และได้ออกหุ้นกู้ให้กับผู้ถือหุ้นมูลค่า 9 พันล้านบาท ซึ่งปัจจุบันเพิ่งออกไปกว่า 2 พันล้านบาทเท่านั้น ส่วนกรณีเรื่องการชำระตั๋ว B/E ที่นักลงทุนอาจกังวลกันนั้น ปัจจุบันบริษัททยอยชำระคืนตามกำหนดเวลาเรียบร้อยแล้ว